ፕሬዝዳንት ሙላቱ በአፍሪካ ግሎባል የቢዝነስ ፎረም ላይ ለመሳተፍ ዱባይ ሄዱ
 ፕሬዝዳንት ዶክተር ሙላቱ ተሾመ በሁለተኛው የአፍሪካ ግሎባል የቢዝነስ ፎረም ላይ ለመሳተፍ ዛሬ ወደ ዱባይ አቀኑ።ፎረሙ በዓለም አቀፍ የኢንቨስትመንት እንቅስቃሴ ላይ ጉልህ ድርሻ ያላቸውን አካላት በማወያየት ወደ አፍሪካ በሚመጣው የውጭ ቀጥተኛ ኢንቨስትመንትና አማራጮችን ማመቻቸት ላይ ትኩረቱን አድርጎ ይመክራል።በተባበሩት አረብ ኢሚሬትስ ዋና ከተማ ዱባይ በሚካሄደው በዚህ ፎረም ላይ ፕሬዝዳንት ዶክተር ሙላቱ ተሾመን ጨምሮ የአገር መሪዎችና የቢዝነስ ሰዎች ንግግር እንደሚያደርጉ ይጠበቃል።ስለ ኢትዮጵያ የኢኮኖሚ ሁኔታና የኢንቨስትመንት አማራጮች በባለሙያዎችና በተለያዩ የስራ ኃላፊዎች ገለጻ ይደረጋል።አጋጣሚው በተለይም ለተባበሩት አረብ ኤሚሬትስና ለሌሎችም ኩባንያዎች ጠቃሚ መረጃ በመስጠት ኃብታቸውን በኢትዮጵያ በስራ ላይ እንዲያውሉ ለማድረግ እንደሚያስችል ተገምቷል።መንግስት ትኩረት በሰጣቸው የማምረቻ ኢንዱስትሪ መስኮች በብዛት እንዲሳተፉ የቅስቀሳ ስራ እንደሚሰራም ነው ከፕሬዝዳንት ጽህፈት ቤት ያገኘነው መረጃ የሚያመለክተው።ፎረሙ ከኢትዮጵያ በተጨማሪ ወደተለያዩ የአፍሪካ አገራት የሚፈሰውን ቀጥተኛ የውጭ ኢንቨስትመንት መጠን እንደሚያሳድገው ይጠበቃል።የአፍሪካ ህብረት ኮሚሽነር፣ የተባበሩት አረብ ኢሚሬትስ ምክትል ፕሬዝዳንትና ጠቅላይ ሚኒስትር፣ የዱባይ ገዥ፣ ታዋቂ ዓለም አቀፍና የአፍሪካ የንግድ ተቋማት ኃላፊዎችን ጨምሮ ከ500 በላይ ተሳታፊዎች ይገኛሉ ተብሎም ይጠበቃል። (ኢዜአ)